Seasons of Love

Seasons of Love (מילולית: עונות של אהבה, בתרגום של דניאל אפרת לעברית: רגע של אהבה) הוא שיר שנכתב על ידי ג'ונתן לארסון, מתוך המחזמר "רנט", שהוצג לראשונה בברודוויי בשנת 1996. במחזמר, השיר מבוצע על ידי כל צוות השחקנים, העומדים בשורה זה לצד זה. בסרט 2005, השיר בוצע על ידי צוות שחקני העיבוד הקולנועי של המחזמר לסרט באותו השם.

השיר מתחיל במוטיב פסנתר אוסטינטו, המספק את המסגרת ההרמונית לצוות השחקנים לשיר "חמש מאות עשרים וחמישה אלף, שש מאות דקות" (מספר הדקות בשנה רגילה - 60 דקות × 24 שעות × 365 ימים). כלי הנגינה העיקריים בהם נעשה שימוש בשיר הם פסנתר, גיטרה, עוגב, בס ותופים. מילות השיר שואלות מהי הדרך הנכונה לכמת את הערך של שנה בחיי אדם, כאשר המקהלה מסכמת ועונה כי האמצעי הטוב ביותר הוא "למדוד באהבה".

מאחר שלארבע מהדמויות הראשיות במחזמר יש HIV או איידס, השיר הזה נקשר לעיתים קרובות עם יום האיידס העולמי וחודש המודעות לאיידס.

כתיבת השיר
במקור, ג'ונתן לארסון התכוון שהשיר יבוצע במהלך הלווייתו של אנג'ל דומאט שונארד. לארסון מת באופן פתאומי מבתירת אבי העורקים בלילה שלפני הפתיחה של המופע. בתחילת ההופעה, השחקנים ביצעו את השיר על מנת להביע כבוד למלחין.

השיר במחזמר
במחזמר, השיר מבוצע בתחילת המערכה השנייה, תוך התייחסות לאירועים שקרו ולאירועים שעתידים להתרחש. השיר מבוצע על ידי כל צוות השחקנים, העומדים בשורה זה לצד זה מול הקהל. בדרך כלל, קטעי הסולו שבשיר מבוצעים על ידי שני חברי צוות, אישה וגבר, אשר משחקים בהצגה כמה תפקידים קטנים (לרוב - את דמויותיהם של גברת ומר ג'פרסון).

בהמשך המערכה השנייה, השיר נשמע פעמיים נוספות - אחרי השיר "Take Me or Leave Me" וכרקע לשיר "I'll Cover You: Reprise", במהלך ההספד בהלווייתו של אנג'ל.

השיר תורגם לשפות רבות עבור ההפקות הבינלאומיות של המחזמר, לרבות לספרדית, גרמנית, איסלנדית והונגרית. כאשר המחזמר הוצג בישראל בשפה העברית, והוצג על ידי תלמידי מחזור מ"ח של בית צבי ותום אבני, השיר תורגם ל-"רגע של אהבה" על ידי דניאל אפרת.

גרסת העיבוד הקולנועי

בשנת 2005 יצא למחזמר "רנט" עיבוד קולנועי לסרט באותו השם. בסרט, השיר "Seasons of Love" מבוצע בשני חלקים, כאשר החלק הראשון הוא בסצנת הפתיחה של הסרט. בשונה מהביצוע התיאטרוני, רק שמונה הדמויות הראשיות מבצעות את השיר, כאשר הם עומדים על במת תיאטרון מול אולם ריק מקהל ואת שני הסולואים מבוצעים על ידי ג'ואן (בגילומה של טרייסי תומאס וטום קולינס (בגילומו של ג'סי ל. מרטין). החלק השני של השיר נשמע לקראת סוף הסרט, ברקע, כאשר על המסך נראים צילומים תיעודיים של ניו יורק שצולמו על ידי דמותו של מארק.

בשיר "Seasons of Love" נעשה שימוש כחלק ממסע יחסי ציבור לקידום הסרט, לרבות בחלק מהקדימונים.

רשימות ההשמעה

מצעדים
מצעדים (2005–2006)מקוםשיא    4    25    4     33

גרסאות אלטרנטיביות
בנוסף להקלטה שנכללה באלבום משנת 1996 בביצוע צוות השחקנים המקורי של ברודוויי, השיר "Seasons of Love" הוקלט במספר גרסאות שונות. הגרסה הבולטת ביותר נכללה באלבום המקורי, ובה השתתף סטיבי וונדר, המבצע את קטעי הסולו ואף מאלתר.

הופעות טלוויזיוניות
לאורך השנים, השיר בוצע בתוכניות ובמשדרי טלוויזיה שונים. להלן רשימה חלקית שלהן.
 בשנת 1996, השיר בוצע בוועידה הלאומית של המפלגה הדמוקרטית על ידי צוות השחקנים המקורי של ברודוויי.
 ב-5 בספטמבר 1997 השיר בוצע בתוכנית בוקר טוב אמריקה לציון יומה האחרון של ג'ואן לונדן בתוכנית.
 ב-21 באפריל 2011 השיר בוצע בפרק ה-21 של העונה השביעית של "המשרד". בפרק, אנדי (אד הלמס) מוביל את רוב עובדי המשרד לשיר לכבודו של מייקל (סטיב קארל) שעתיד לעזוב. בביצוע זה, שונו מילות השיר על מנת להתאימן למחווה למייקל.
 ב-18 בנובמבר 2011 השיר בוצע על ידי צוות שחקני אוף ברודוויי בתוכנית Live with Regis and Kelly לציון יומו האחרון של רג'יס פילבין. גם בביצוע זה שונו מילות השיר, על מנת להתאימן למחווה לפילבין.
 ב-10 באוקטובר 2013 השיר בוצע בפרק "The Quarterback", הפרק השלישי של העונה החמישית של הסדרה "Glee". השיר בוצע לזכר דמותו של פין הדסון, שמתה בסדרה בעקבות מותו של השחקן שגילם אותה - קורי מונטית'. גרסה זו שוחררה כסינגל שזכה להצלחה במצעדי מכירות והשמעות של בילבורד.
 ב-10 ביוני 2018 השיר בוצע במסגרת טקס חלוקת פרסי הטוני ה-72.
 ב-27 בינואר 2019 השיר בוצע במסגרת השידור הטלוויזיוני "Rent: Live".

 קישורים חיצוניים 



הערות שוליים

קטגוריה:שירי סטיבי וונדר
קטגוריה:שירי אידינה מנזל
קטגוריה:רנט
קטגוריה:שירים באנגלית
קטגוריה:איידס בקולנוע
קטגוריה:איידס בתרבות ובאמנות
קטגוריה:שירי להט"ב
קטגוריה:שירי רשימה
קטגוריה:שירים ממחזות זמר
קטגוריה:שירים על איידס
קטגוריה:שירי דאנס-פופ
קטגוריה:שירים אלקטרוניים אמריקאיים
קטגוריה:סינגלים בהוצאת וורנר רקורדס